A Szentendrei Kulturális Központ igazgatója szakmai okokra hivatkozva kiléptette az intézményt Vidnyánszky Attila magát jobboldaliként meghatározó Magyar Teátrumi Társaságából, ezért a városvezetésnek „megrendült benne a bizalma”. A szentendrei önkormányzat csütörtöki ülésén megszavazta, hogy az igazgatót menesztik. Utódja ideiglenesen a Polgármesteri Kabinet kommunikációs vezetője lesz.

A Szentendrei Kulturális Központ Nonprofit Kft. (SZKK) élére 2015. márciusától a Szentendrei Önkormányzat ideiglenesen, majd 2015. májusától – sikeres pályázata alapján – „határozatlan időre, de legfeljebb 5 évre” ügyvezető igazgatóvá nevezte ki Csató Kata bábrendezőt, szentendrei származású színházi szakembert.

A főként nyári színházként működő SZKK-nak Csató tehát eddig egy szezonját vezényelte le igazgatóként. Míg az előző évben 37 előadásra 6368 néző vett jegyet, addig Csató Kata igazgatása alatt 35 előadásra 6524 néző ült be – azaz kevesebb előadás megtartásával is nézőszám-növekedést ért el. Gyerekprogramjaival, drámapedagógiai programjával, egy határon túli osztálytermi színházi előadás meghívásával és a saját bemutató létrehozásával is elégedett volt mind a szakma, mind az intézményt fenntartó városvezetés.

„Kinevezésem óta folyamatos egyeztetések, megbeszélések zajlanak a város és az SZKK között. A kommunikációban mindkét fél nyitott, a problémák és felmerülő kérdések konstruktív megoldására törekedett. Mindezek is azt erősítették bennem, hogy szakmai és intézményvezetői munkámmal mind a városvezetés, mind a város lakossága elégedett” – mondja Csató Kata.

Kiléptek a Teátrumi Társaságból

Májusban Csató úgy döntött, kilépteti az intézményt a Magyar Teátrumi Társaságból (MTT). Az MTT-t 2008-ban alapította Vidnyánszky Attila, mivel úgy érezte, a jobboldali gondolkodású színházi emberek nem kapnak elég súlyt a színházszakmai döntéshozatalban. Csató úgy érvelt: a tagsági díj évi 150 ezer forintjába kerül a Kulturális Központnak, ám ennek ellenére az MTT érdemben semmivel nem támogatja a működésüket. (Összehasonlításul: a Magyar Színházi Társaságban egy szabadtéri színház éves tagsági díja 50 ezer forint.)

Csató a kilépésről elmondta: egyrészt hiába voltak tagjai az MTT-nek, a Központ az NKA-tól a legutolsó pályázati időszakban egyetlen forint támogatást sem kapott. Másrészt megítélése szerint az MTT szinte kizárólag a kőszínházak érdekeit képviseli. Csató ugyanakkor kifejtette azt is: noha érdekképviseleti szervezetről van szó, „az MTT kommunikációja roppant problematikus, és nem az érdekvédelmet helyezi előtérbe. Nem éreztem szükségét, hogy egy ilyen platformhoz tartozzon a színház”. Csató májusban mindezzel felkereste Gyürk Dorottyát, Szentendre kulturális alpolgármesterét, aki az érveket elfogadta és a döntést jóváhagyta.

Pénzügyi forrásoktól fognak elesni

„2015. július 19-én a kilépésről szóló hivatalos levelet elküldtem a Teátrumi Társaságnak. A levél elküldése óta eltelt időben a Teátrumi Társaság részéről semmilyen megkeresés nem érkezett sem felém, sem az SZKK felé. Ellenben Gyürk Dorottya kulturális alpolgármester asszony a nyár folyamán szóban arról tájékoztatott, hogy írásos megkeresés érkezett a Teátrumi Társaságtól, amelyben jelezték, hogy nehezményezik a kilépést, és emiatt esetleg pénzügyi forrásoktól fog elesni a Kulturális Központ. Kérésem ellenére a szóban forgó levelet azóta sem kaptam meg” – mondja Csató.

A 2015. szeptember 10-ére kiírt önkormányzati testületi ülés egyik témájáról az igazgató e-mailben értesült. Az egyik napirendi pont ez volt: „Előterjesztés a Szentendrei Kulturális Központ Nonprofit Kft-nek a Magyar Teátrumi Táraság Egyesületbeli Tagságáról”. Csató akkor éppen külföldön dolgozott, így kérte a városvezetést, halasszák el az ülést, hogy jelen lehessen az általa vezetett intézményről szóló vitán, de kérését nem hallgatták meg.

Így aztán a városvezetés olyan határozatot hozott, amely a Magyar Színházi Társaság (a Magyar Teátrumi Társaság létrejötte előtt már régóta létező, a szakma egészét hovatartozástól függetlenül lefedni kívánó ernyőszervezet) akkor kiadott közleménye szerint ellentétes az Előadó-művészeti törvénnyel, amely kimondja, hogy „az előadó-művészeti szervezet művészeti tevékenysége (…) nem korlátozható”. A határozat ennek ellenére felszólította Csató Katát a Magyar Teátrumi Társaság „tagsági viszonyának helyreállítására”.

„Jeleztem, hogy ez még az MTT szabályainak sem felel meg, hiszen a szervezet nem ismer visszalépést vagy tagsági viszony visszaállítását. Egy intézmény vagy tag, vagy nem tag, visszalépni nem lehet, legfeljebb újra kérvényezni a tagfelvételt” – mondja Csató.

Zárt ülés

Verseghi-Nagy Miklós, Szentendre város polgármestere írásban tájékoztatta Csató Katát, hogy az október 8-i testületi ülésen lesz lehetősége döntését indokolni. Azonban amikor megérkezett a meghívó a testületi ülésről, abban a 25. napirendi pont már így szólt: „A Szentendrei Kulturális Központ Nonprofit Kft. ügyvezetője ügyvezetői jogviszonyának felmondásáról, új ideiglenes ügyvezető és új felügyelőbizottsági tag kijelöléséről valamint új ügyvezető kiválasztását célzó pályázat megindításáról.”

Csató Kata nyílt ülést kért az önkormányzattól, amit az Origo információi szerint megígértek neki. Az ülésen azonban Verseghi-Nagy Miklós közölte, hogy „az ügy másik két érintettje” – feltehetően Csató utódja, és a felügyelő bizottság új elnöke – zárt ülést kérvényezett. A Társaság az Élhető Szentendréért képviselője ugyanakkor azt javasolta, bontsák ketté a napirendi pontot, hogy a helyszínen megjelent újságírók követhessék a vitát. Verseghi-Nagy szavazásra bocsátotta a kérdést, de előtte közölte: „Én azt javaslom, a nemre szavazzanak”. A zárt ülést megszavazták, az újságírókat pedig kiküldték.

Megszavazták a menesztését

A napirendi pont megtárgyalása után Csató Kata arról számolt be: 9 igen és 5 nem szavazattal megszavazták az igazgatói posztról való visszahívását. Utódjának ideiglenesen (maximum hat hónapra) Solymosi Helénát, Szentendre város Polgármesteri Kabinetjének vezetőjét nevezték ki. Solymosi a Budapesti Corvinus Egyetem marketing-kommunikáció szakán végzett. Csató beszámolt arról is, hogy az önkormányzat döntött új igazgatói pályázat kiírásáról is, ebben azonban már nem lesz kritérium, hogy a pályázónak előadó-művészeti végzettséggel kell rendelkeznie.

Csató elmondta: az ülésen nem merült fel, hogy akár szakmai, akár gazdasági probléma lett volna az igazgatói tevékenységével, azonban „Mivel nem tettem eleget az MTT-be való visszalépésről szóló határozatnak, a városvezetés bizalma megrendült bennem”. Csató beszámolt arról is, hogy az ülésen elhangzott: a Magyar Teátrumi Társaság tagsága „garantálja azt a biztonságot”, ami egy hasonló intézmény működéséhez kell.

Az igazgató ugyanakkor felhívta a figyelmet arra, hogy az NKA Kulturális Fesztiválok Kollégiumának legutóbbi pályázatán a megítélt támogatásokat 162 pályázó között osztották szét, de ezek közül csak 12 tagja a Teátrumi Társaságnak.

Csató az ülésről elmondta: többször szeretett volna felszólalni, azonban készülékét, amellyel a hozzászólás szándékát lehetett jelezni, kikapcsolták, és csak a testület vitája után közölték vele: „az utolsó szó jogán” megszólalhat.

Vajda Márta, a Magyar Színházi Társaság titkára az Origónak elmondta: tudomása szerint a magyar történelemben a háború óta máig még soha nem mondtak fel azért színházigazgatónak, mert nem volt tagja valamilyen szakmai szervezetnek.